Mario Capecchi

**Mario Ramberg Capecchi** (nado o 6 de outubro de 1937) é un xenetista molecular estadounidense nado en Italia que recibiu en 2007 o Premio Nobel de Medicina por descubrir un método para crear ratos aos cales se lles desactivaba un xene, denominados ratos knockout. Compartiu o premio Nobel con Martin Evans e Oliver Smithies. Actualmente é profesor distinguido de Xenética Humana e Bioloxía na Escola de Medicina da Universidade de Utah.

## Vida 
Mario Capecchi naceu en Verona, Italia, fillo único de Luciano Capecchi e Lucy Ramberg, que era filla nada en Italia dunha pintora impresionista nada nos Estados Unidos chamada Lucy Dodd Ramberg e do arqueólogo alemán Walter Ramberg. Os seus pais non estaban casados, e debido aos turbulentos acontecementos producidos en Europa durante a segunda guerra mundial, os detalles das primeiras etapas da súa vida non están claros. En 1941 Mario e súa nai estaban vivindo preto de Bolzano, a uns 256 km ao norte de onde vivía seu pai en Reggio Emilia, cando arrestaron e deportaron súa nai por repartir panfletos e pertencer a un grupo antifascista. Antes do seu arresto fixo plans de continxencia para vender as suas pertenzas e dar o diñeiro obtido a unha familia de campesiños veciña para que coidase do seu fillo. Porén, non foi moito antes de que Mario acabase vivindo sen fogar nas rúas de Bolzano. En xullo de 1942, uns poucos meses antes de cumprir os cinco anos, os rexistros italianos suxiren que foi vivr co seu pai en Reggio Emilia, ao cal Mario confirmou, pero sinalou que estivera co seu pai só durante breves períodos e que vivía principalmente nas rúas ata que foi ingresado nun orfanato ao final da guerra.

Mario case morre de malnutrición. Súa nai sobreviviu á guerra en Alemaña (parte das razóns polas que os detalles da súa primeira etapa da vida non están claros é que ela nunca falou das súas experiencias), e cando acabou empezou a buscalo a el durante todo un ano ata que finalmente o atopou cando tiña 9 anos nunha cama de hospital de Reggio Emilia, onde estaba doente con febre e subsistindo cunha cunca diaria de café de chicoria e pan. Levouno a Roma, onde tomou o seu primeiro baño desde que deixara de estar ao coidado da súa nai e onde, cos cartos enviados polo seu tío, Edward Ramberg, un médico americano da RCA, preparou a súa partida para os Estados Unidos. Nai e fillo trasladáronse a Pensilvania a vivir nunha "comunidade intencionalmente cooperativa" chamada Bryn Gweled, que fora cofundada polo seu tío. (O outro tío materno de Capecchi, Walter Ramberg, era tamén un importante médico estadounidense). Graduouse na George School, unha escola internado cuáquera en Bucks County, Pensilvania en 1956. mais durante o curso dos seus estudos, empezou a interesarse pola bioloxía molecular. O seu cambio de interese foi pulado pola súa preferencia por traballar con poucos científicos e realizar experimentos que non requirisen o uso de grandes máquinas. Seguidamene trasladouse a Harvard ao laboratoio de James D. Watson, codescubridor da estrutura do ADN. Capecchi obtivo o seu doutoramento (*PhD*) en Biofísica en 1967 na Universidade Harvard, e completou a súa tese de doutoramento durante a tutelaxe de Watson.

Capecchi foi un membro júnior da Sociedade de Membros da Universidade de Harvard desde 1967 a 1969. En 1969 converteuse e profesor axudante do Departamento de Bioquímica da Escola Médica de Harvard. Ascendeu a profesor asociado en 1971. En 1973 uniuse á facultade de docentes da Universidade de Utah. Desde 1988 Capecchi foi tamén investigador do Instituto Médico Howard Hughes. É membro da Academia Nacional de Ciencias dos Estados Unidos. Concedéronlle unha charla para o Programa de Xenética e Xenómica da Universidade Duke como parte da súa Serie de Conferenciantes Distinguidos. Foi o orador das Conferencias Racker de Bioloxía e Medicina de 2010 e da Conferencia Distinguida de Cornell de Bioloxía Celular e Molecular na Universidade Cornell. É membro da Fundación Italia-EUA.

Despois de que o comité do premio Nobel anunciase publicamente que Capecchi fora galardoado, unha muller austríaca chamada Marlene Bonelli afirmou que Capecchi era un medio irmán seu do que levaba moito tempo separada. En maio de 2008, Capecchi coñeceu a Bonelli, daquela de 69 anos de idade, no norte de Italia, e confirmou que era a súa irmá.

## Ratos knockout 
Capecchi recibiu o premio Nobel de Medicina de 2007 por crear os ratos knockout. Son ratos creados por enxeñaría xenética e fecundación in vitro, nos cales se desactivou un determinado xene desexado. O premio recibiuno compartido con Martin Evans e Oliver Smithies, que tamén contribuíran nese descubrimento.

Capecchi tamén realizou unha análise sistemática da familia do xene Hox de ratos. Estes xenes exercen un papel clave no control do desenvolvemento embrionario en todos os animais multicelulares, xa que determinan a posición do desenvolemento celular na orde axeitada ao longo do eixe do corpo da cabeza aos pés.

## Honras 
*1969 – Premio Eli Lilly en Química Biolóxica
*1992 – Premio Bristol-Myers Squibb por Logros Distingidos en Investigación en Neurociencia
*1993 – Premio Internacional por Logros en Ciencias Médicas da Fundación  Gairdner
*1993 – Premio Internacional da Fundación Gairdner
*1994 – Premio Alfred P. Sloan Jr. da Fundación de Investigación do Cancro de General Motors
*1996 – Premio Kyoto en Ciencias Básicas
*1996 – Premio de Bioanalítica Molecular alemán
*1997 – Medalla Franklin para o Avance do noso Coñecemento en Ciencias Físicas
*1998 – Conferencia Feodor Lynen
*1998 – Premio Rosenblatt pola Excelencia
*1998 – Premio Baxter da Investiación Distinguida nas Ciencias Biomédicas
*1999 – Cátedra Presidencial Financiada Helen Lowe Bamberger Colby e John E. Bamberger do Centro de Ciencias da Saúde da Universidade de Utah
*2000 – Conferencia en Ciencias da Vida no Collège de France
*2000 – Premio ao Alumno Distinguido Horace Mann, Antioch College
*2000 – Premio Phoenix-Anni Verdi italiano de investigación xenética
*2001 – Premio Albert Lasker de Investigación Médica Básica, compartido con Martin Evans e Oliver Smithies
*2001 – Premio Jiménez-Díaz español
*2001 – Premio aos Pioneiros do Progreso
*2001 – Madalla Nacional de Ciencias
*2002 – Premio Medalla John Scott
*2002 – Premio Massry da escola Keck de Medicina, Universidade do Sur de California
*2003 – Premio Internacional de Investigación do Cancro da Fundación Pezcoller-AACR
*2002–2003 – Premio Wolf de Medicina
*2005 – Premio March of Dimes de Bioloxía do Desenvolvemento
*2007 – Premio Jacob Heskel Gabbay de Biotecnoloxía e Medicina
*2007 – Premio Nobel de Fisioloxía e Medicina, compartido con Martin Evans e Oliver Smithies
*2012 – Doutor Honoris Causa, Escola de Medicina da Universidade de Bolonia, Italia
*2013 – Doutor Honoris Causa, Universidade de Cardiff, País de Gales, Reino Unido
*2013 – Doutor Honoris Causa, Universidade Ben-Gurion, Israel
*2013 – Medalla de Ouro da Sociedade Histórica do Trinity College por Contribucións Destacadas ao Discurso Público, Dublín, Irlanda
*2014 – Orador Keynote no Congreso de Líderes Médicos Futuros
*2015 – Premio polos Logros dunha Vida da Asociación Americana para a Investigación do Cancro
*2017 – Premio ISTT da Sociedade Internacional para as Tecnoloxias Transxénicas
*2024 – Doutor Honoris Causa, Universidade Yale, Estados Unidos

## Notas 
## Véxase tamén 
### Ligazóns externas 
* Howard Hughes Medical Institute biography 
*Mario Capecchi's Short Talk: "The Birth of Gene Targeting"
* Mario R. Capecchi en nobelprize.org, incluíndo a conferencia do premio Nobel do 7 de decembro de 2007 *Gene Targeting 1977 - Present*
* Eccles Institute of Human Genetics biography
* Biografía da Universidade de Utah
* Entrevistas con Mario Capecchi de *DNA Interactive* do Dolan DNA Learning Center
* Capecchi animation from Dolan DNA Learning Center's *DNA from the Beginning*
* Entrevista co Dr Capecchi *Futures in Biotech 63: How To Use A Mouse*